CELEX: 32019D2248
Language: lv
Date: 2019-12-19 00:00:00
Title: Padomes Lēmums (ES) 2019/2248 (2019. gada 19. decembris) par nostāju, kas Eiropas Savienības vārdā jāieņem Apvienotajā komitejā, kura izveidota ar Gaisa transporta nolīgumu starp Kanādu un Eiropas Kopienu un tās dalībvalstīm

30.12.2019   
               
               
                  LV
               
               
                  Eiropas Savienības Oficiālais Vēstnesis
               
               
                  L 336/297
               
            
         PADOMES LĒMUMS (ES) 2019/2248
         (2019. gada 19. decembris)
         par nostāju, kas Eiropas Savienības vārdā jāieņem Apvienotajā komitejā, kura izveidota ar Gaisa transporta nolīgumu starp Kanādu un Eiropas Kopienu un tās dalībvalstīm
         EIROPAS SAVIENĪBAS PADOME,
         ņemot vērā Līgumu par Eiropas Savienības darbību un jo īpaši tā 100. panta 2. punktu saistībā ar 218. panta 9. punktu,
         ņemot vērā Eiropas Komisijas priekšlikumu,
         tā kā:
         
                     (1)
                  
                  
                     Gaisa transporta nolīgumu starp Kanādu un Eiropas Kopienu un tās dalībvalstīm (“nolīgums”) Savienība noslēdza ar Padomes Lēmumu (ES) 2019/702 (1), un tas stājās spēkā 2019. gada 16. maijā.
                  
               
                     (2)
                  
                  
                     Ar nolīguma 17. pantu izveidota Apvienotā komiteja, kuras uzdevums ir sekmēt nolīguma pareizu darbību un īstenošanu.
                  
               
                     (3)
                  
                  
                     Nolīguma 17. panta 8. punkts paredz, ka Apvienotajai komitejai ir jāpieņem savs reglaments.
                  
               
                     (4)
                  
                  
                     Lai nodrošinātu nolīguma efektīvu īstenošanu, būtu jāpieņem Apvienotās komitejas reglaments.
                  
               
                     (5)
                  
                  
                     Tādēļ Savienības nostājas Apvienotajā komitejā pamatā vajadzētu būt pievienotajam Apvienotās komitejas lēmuma projektam,
                  
               IR PIEŅĒMUSI ŠO LĒMUMU.
         
            1. pants
            Nostājas, kas Savienības vārdā ir jāieņem Apvienotā komitejas, kura izveidota ar Gaisa transporta nolīguma starp Kanādu un Eiropas Kopienu un tās dalībvalstīm 17. pantu, pirmajā sēdē attiecībā uz Apvienotās komitejas reglamenta pieņemšanu, pamatā ir Apvienotās komitejas lēmuma projekts, kas pievienots šim lēmumam.
            Savienības pārstāvji Apvienotajā komitejā var vienoties par nelielām izmaiņām Apvienotās komitejas lēmuma projektā bez jauna Padomes lēmuma.
         
         
            2. pants
            Šis lēmums stājas spēkā tā pieņemšanas dienā.
         
         
            Briselē, 2019. gada 19. decembrī
            
               
                  Padomes vārdā –
               
               
                  Priekšsēdētāja
               
               K. MIKKONEN
            
         
         
            (1)  Padomes Lēmums (ES) 2019/702 (2019. gada 15. aprīlis) par to, lai Savienības vārdā noslēgtu Gaisa transporta nolīgumu starp Eiropas Kopienu un tās dalībvalstīm, no vienas puses, un Kanādu, no otras puses (OV L 120, 8.5.2019., 1. lpp.).
      
      
         
            PROJEKTS
            LĒMUMS Nr. 1/2020, KO PIEŅĒMUSI KANĀDAS–ES APVIENOTĀ KOMITEJA, KURA IZVEIDOTA AR GAISA TRANSPORTA NOLĪGUMU STARP KANĀDU UN EIROPAS KOPIENU UN TĀS DALĪBVALSTĪM
            (... gada ...),
            ar kuru pieņem tās reglamentu
            KANĀDAS–ES APVIENOTĀ KOMITEJA,
            ņemot vērā Gaisa transporta nolīgumu starp Kanādu un Eiropas Kopienu un tās dalībvalstīm (“nolīgums”) un jo īpaši tā 17. pantu,
            IR NOLĒMUSI ŠĀDI.
            
               Vienīgais pants
               Ar šo tiek pieņemts Apvienotās komitejas reglaments, kas ietverts šā lēmuma pielikumā.
            
            
               ...,
               
                  Apvienotās komitejas vārdā –
               
               
                  
                     Eiropas Savienības delegācijas vadītājs
                  
                  
                     ...
                  
               
               
                  
                     Kanādas delegācijas vadītājs
                  
                  
                     ...
                  
               
            
         
      
      
         
            PIELIKUMS
            REGLAMENTS
            APVIENOTĀ KOMITEJA,
            ņemot vērā Gaisa transporta nolīgumu starp Kanādu un Eiropas Kopienu un tās dalībvalstīm un jo īpaši tā 17. pantu,
            IR PIEŅĒMUSI ŠO REGLAMENTU.
            
               
                  1.
                  pants
               
               
                  2.
                  Delegāciju vadītāji
               
               
                  1.   Apvienotā komiteja sastāv no Pušu pārstāvjiem.
               
               
                  2.   Apvienoto komiteju kopīgi vada Pušu delegāciju vadītāji.
               
            
            
               2. pants
               Sēdes
               
                  1.   Apvienotās komitejas sēdes notiek vismaz reizi gadā, un Pušu atbildība par uzņemšanu mainās katru reizi. Turklāt katra no Pusēm var pieprasīt sasaukt Apvienotās komitejas sēdi saskaņā ar nolīguma 17. panta 3. punktu.
               
               
                  2.   Apvienotā komiteja var rīkot sēdes klātienē vai ar citiem līdzekļiem (konferences zvani vai videokonferences).
               
            
            
               3. pants
               Delegācijas
               
                  1.   Pirms sēdes delegāciju vadītāji informē viens otru par savas delegācijas paredzēto sastāvu minētajā sēdē.
               
               
                  2.   Gaisa transporta nozares ieinteresēto personu pārstāvjus var uzaicināt piedalīties sēdēs kā novērotājus, ja Apvienotā komiteja tam piekrīt.
               
               
                  3.   Apvienotā komiteja var piekrist uzaicināt citas ieinteresētās personas vai ekspertus piedalīties sēdēs, lai sniegtu informāciju par konkrētiem jautājumiem.
               
            
            
               4. pants
               Sekretariāts
               Eiropas Komisijas amatpersona un Kanādas valdības amatpersona kopīgi darbojas kā apvienotās komitejas sekretāri.
            
            
               5. pants
               Sēžu darba kārtība
               
                  1.   Delegāciju vadītāji, savstarpēji vienojoties, nosaka katras sēdes provizorisku darba kārtību. Lai veicinātu sadalījumu un apspriešanos ar katras delegācijas locekļiem un iespēju robežās, minētā provizoriskā darba kārtība tiek noteikta, vēlākais, piecpadsmit dienas pirms sēdes.
               
               
                  2.   Katras sēdes sākumā Apvienotā komiteja pieņem darba kārtību. Ja Apvienotā komiteja piekrīt, darba kārtībā var iekļaut jautājumus, kas nav provizoriskajā darba kārtībā.
               
               
                  3.   Delegāciju vadītāji var saīsināt 1. punktā paredzēto termiņu, lai ņemtu vērā konkrēta jautājuma steidzamību.
               
            
            
               6. pants
               Sēdes protokols
               
                  1.   Katras sēdes beigās tiek sagatavots katras Apvienotās komitejas sēdes protokola projekts. Tajā norāda apspriestos jautājumus un visus kopīgos secinājumus, tostarp visus pieņemtos ieteikumus un lēmumus.
               
               
                  2.   Delegāciju vadītāji rakstiski apstiprina sēdes protokolu 30 dienu laikā pēc sēdes dienas vai līdz citai dienai, par ko vienojas Puses.
               
               
                  3.   Pēc apstiprināšanas delegāciju vadītāji paraksta sēdes protokolu, un katra no pusēm glabā vienu oriģināleksemplāru. Puses var nolemt, ka minētās prasības izpildei pietiek ar elektronisku versiju parakstīšanu un apmaiņu.
               
               
                  4.   Ja nav panākta citāda vienošanās, Apvienotās komitejas sēdes nav atklātas. Sēdes protokols un vēstuļu apmaiņa, atkarībā no apstākļiem, ir publiska, ja vien kāda no pusēm nepieprasa citādi. Vajadzības gadījumā Apvienotā komiteja var piekrist sniegt kopīgu paziņojumu presei.
               
            
            
               7. pants
               Rakstiska procedūra
               Vajadzības gadījumā un, pienācīgi pamatojot, Apvienotās komitejas lēmumus un ieteikumus var pieņemt, izmantojot rakstisku procedūru. Šajā nolūkā delegāciju vadītāji apmainās ar pasākumu projektiem, par kuriem tiek lūgts Apvienotās komitejas atzinums un kurus pēc tam var apstiprināt ar vēstuļu apmaiņu.
            
            
               8. pants
               Apspriedes
               
                  1.   Apvienotā komiteja pieņem lēmumus un formulē ieteikumus, pamatojoties uz konsensu.
               
               
                  2.   Apvienotās komitejas lēmumu vai ieteikumu nosaukumā ir vārds “lēmums” vai “ieteikums” un pēc tā – kārtas numurs, dokumenta pieņemšanas datums un temata apraksts.
               
               
                  3.   Apvienotās komitejas lēmumus un ieteikumus paraksta delegāciju vadītāji, un tos pievieno sēdes protokolam.
               
               
                  4.   Jebkuru Apvienotās komitejas pieņemto lēmumu Puses īsteno saskaņā ar savām iekšējām procedūrām.
               
            
            
               9. pants
               Darba grupas
               
                  1.   Apvienotā komiteja var piekrist izveidot darba grupas, lai pētītu konkrētus jautājumus, kas attiecas uz nolīgumu. Darba grupas darba uzdevumus apstiprina Apvienotā komiteja, un tie tiek iekļauti attiecīgajā sēdes protokolā.
               
               
                  2.   Darba grupu sastāvu nosaka Apvienotā komiteja.
               
               
                  3.   Darba grupas sniedz ziņojumu Apvienotajai komitejai. Tās nepieņem lēmumus, taču var sniegt ieteikumus Apvienotajai komitejai.
               
               
                  4.   Apvienotā komiteja jebkurā laikā var vienoties par jebkuras pastāvošās darba grupas likvidāciju, mainīt to kompetenci vai izveidot jaunas darba grupas, lai palīdzētu komitejai pildīt tās pienākumus.
               
            
            
               10. pants
               Izdevumi
               
                  1.   Katras delegācijas locekļi sedz izdevumus, kas saistīti ar viņu dalību sēdē vai darba grupā.
               
               
                  2.   Visus pārējos izdevumus, kas saistīti ar sēžu praktisko organizēšanu, sedz tā Puse, kur norit sēdes.
               
            
            
               11. pants
               Reglamenta grozīšana
               Apvienotā komiteja jebkurā laikā var grozīt šo reglamentu ar lēmumu, kas pieņemts saskaņā ar 8. pantu.